ועדת הכלכלה, כנסת 20, פרוטוקול מספר 387, 2016-12-19 11:10

יעקב אשר: אנחנו במסגרת דיון מהיר שיזמו חברי הכנסת חמד עמאר, יחיאל בר ואוסאמה סעדי בנושא ישראל ראשונה בשיעור הילדים שנהרגים בתאונות דרכים, על פי דוח של ה-OECD.

יעקב אשר: חבר הכנסת חמד עמאר, בבקשה.

חמד עמאר: אדוני היושב ראש, אנחנו עוברים מדיון לדיון כשהדיון הזה הוא בעצם אותו דיון שקיימנו קודם לכן כאשר אנחנו מדברים על מספר הרוגים במדינת ישראל.

חמד עמאר: כשאתה מדבר על ילדים הרוגים, מעלה את הנושא של הילדים ובודק סטטיסטיקות ורואה כמה ילדים נהרגו במדינת ישראל יחסית למדינות ה-OECD, אתה רואה אצלנו עלייה במספר ההרוגים.

חמד עמאר: אני אמרתי ואני חוזר ואומר שכאשר מתוך 53 ילדים שנהרגו בשנת 2015-2016, 31 ילדים מתוכם הם מהמגזר הערבי שזה פי שתיים וחצי ממספרם באוכלוסייה.

חמד עמאר: זה צועק.

חמד עמאר: כאשר ילד נהרג בחצר הבית שלו ותשעה ילדים נהרגים בשנת 2015-2016 בחצר של הבית שלהם, היכן שהם צריכים לשחק, היכן שהם צריכים להיות הכי בטוחים, נדרסים או על ידי ההורים או על ידי אחד הקרובים או על ידי אחד השכנים, זה צועק לשמים.

חמד עמאר: הנושא לא נסבל.

חמד עמאר: אני אמרתי בדיון הקודם – וחיברנו בין שני הדיונים – שאני מנסה לעקוב אחרי מספר ההרוגים כדי לראות אם יש לנו ירידה.

חמד עמאר: בתחילת השנה שמחנו כי ראינו שהסטטיסטיקה מדברת על פחות הרוגים בתאונות הדרכים במדינת ישראל.

חמד עמאר: זה החזיק כמה חודשים בתחילת השנה אבל אחרי כן התחלנו לראות את העלייה במספר ההרוגים.

חמד עמאר: אם אנחנו עכשיו יחסית לשנה שעברה עברנו בעשרים הרוגים את מספר ההרוגים, זה צועק.

חמד עמאר: אם בשנת 2012 היינו עם 290 הרוגים והיום אנחנו עומדים על 366 הרוגים ועוד השנה לא הסתיימה, המספרים רק מדברים בעד עצמם.

חמד עמאר: אם מתוך כל ההרוגים במדינת ישראל, קרוב לשליש מההרוגים הם מהמגזר הערבי, 116 הרוגים מתחילת השנה, כמעט יותר בעשרים הרוגים – ב-17 הרוגים – לעומת שנה שעברה, עברנו גם את השנה שעברה במספר ההרוגים במגזר הערבי, הנתונים האלה מדברים בעד עצמם.

חמד עמאר: איך אנחנו עוצרים את זה?

חמד עמאר: איך אנחנו עוצרים את כל הנושא של ההרג בכבישים?

חמד עמאר: איך אנחנו נלחמים כדי להוריד את מספר הילדים ההרוגים?

חמד עמאר: מהנתונים שיש לנו כאן, אם במעברי חציה נהרגים 26 ילדים הולכי רגל, זה נתון מזעזע.

חמד עמאר: מתוכם 17 במגזר הערבי.

חמד עמאר: גם כנוסעי רכב נהרגים 18 ילדים מתוכם שמונה ילדים במגזר הערבי.

חמד עמאר: אלה נתונים שאנחנו צריכים לראות.

חמד עמאר: אנחנו ככנסת, ואני אמרתי את זה גם בדיון הקודם, באופן יום יומי מעלים את הנושא הזה.

חמד עמאר: בעת הדיונים בכנסת, אנחנו מעלים את הנושא הזה.

חמד עמאר: ועדת הכלכלה קיימה הרבה דיונים בנושא.

חמד עמאר: יצאנו עם חוברת גדולה.

חמד עמאר: אני חוזר ומדגיש שצריך להיות גוף אחד חזק שיתכלל את כל העבודה הזאת.

חמד עמאר: יש לנו את הרשות הלאומית לבטיחות בדרכים, דובר באוצר שהעלו להם את התקציב ב-28 מיליון שקלים לעומת תקציב שנה שעברה.

חמד עמאר: אם אני מעלה ב-28 מיליון שקלים, תגיד לי כמה אני צריך היום במדינת ישראל לרשות הלאומית לבטיחות בדרכים כדי שהיא תמלא את התפקיד שלה.

חמד עמאר: כמה כסף אני צריך?

חמד עמאר: לא בכמה העלינו להם אלא כמה הם צריכים.

חמד עמאר: יושב אתנו יושב ראש הרשות.

יעקב אשר: בישיבות הקודמות הוא דיבר על כך שכרגע זה היה בסיכום, על פי תכנית העבודה שמתגבשת.

יעקב אשר: יש לו הבטחה, אם אני זוכר היטב, אנחנו נצטרך לדאוג למימושה, שברגע שהם יתקדמו בתכניות, גם התקציב יגדל.

חמד עמאר: אני אומר לך שצריך להיות מהפך בכל הנושא של המאבק בתאונות הדרכים.

חמד עמאר: מדינת ישראל צריכה להיכנס לתרבות וזה צריך להיות מראש הממשלה ועד אחרון השרים ועד אחרון חברי הכנסת.

חמד עמאר: גם ראשי רשויות.

חמד עמאר: אם ראשי הרשויות לא ייכנסו לנושא של מאבק בתאונות הדרכים, גם שם אנחנו נפספס.

חמד עמאר: דיברתי על זה גם עם אנשי דת ודיברתי על זה עם החבר'ה מהמגזר המוסלמי.

חמד עמאר: אמרתי שגם בתוך המסגדים, גם בדרשות של יום שישי שמתקיימות במסגדים, צריך להיכנס גם הנושא של המאבק בתאונות הדרכים.

חמד עמאר: בכל מקום ומקום אנחנו צריכים להיאבק על מנת להוריד את מספר ההרוגים במדינת ישראל.

חמד עמאר: אנחנו לא יכולים להמשיך לסבול מגמת עלייה בתאונות הדרכים במדינת ישראל.

חמד עמאר: אנחנו לא יכולים לסבול 366 בני אדם שיאבדו את חייהם בתאונות דרכים.

חמד עמאר: זאת לא גזרת גורל.

חמד עמאר: אני לא מאמין שזאת גזרת גורל.

חמד עמאר: אנחנו יכולים להיאבק בזה, אנחנו יכולים לעצור את זה, אם זה בחינוך, אם זה בתשתיות, אם זה בתחבורה ציבורית, בכל מקום ומקום בו ניגע, אבל צריך גוף אחד שיתכלל את הכול.

חמד עמאר: גוף אחד חזק שיכול להפעיל את כל המערכות.

חמד עמאר: גם נושא של אכיפה.

חמד עמאר: אני היום הגעתי מהצפון.

חמד עמאר: כדי להגיע לדיון בשעה 9:00 בבוקר יצאתי בשעה 6:30 בבוקר.

חמד עמאר: באיזה שעה הגעתי לכאן?

חמד עמאר: אחרי 9:30 בבוקר.

חמד עמאר: אם אתה נוסע בכבישים, עם כל התפתחות הכבישים, עם כל התשתיות, ואגיד לכם את האמת, פגשתי שוטר בכניסה לירושלים, ליד משרדי הממשלה כאן, ליד משרד החוץ.

חמד עמאר: כל הדרך לא פגשתי אפילו ניידת אחת של המשטרה ולקח לי יותר משלוש שעות להגיע מהצפון לכאן.

איילת נחמיאס ורבין: בתאונות כן פגשת.

איילת נחמיאס ורבין: תאונות היו הבוקר.

חמד עמאר: אני לא פגשתי תאונות.

איילת נחמיאס ורבין: איתן כבל ראה תאונה ודיווח עליה בזמן אמת.

חמד עמאר: אני לא פגשתי.

חמד עמאר: ברוך השם לא פגשתי תאונה בדרך אבל לקח לי יותר משלוש שעות להגיע לכאן.

חמד עמאר: הכול צריך לעבוד ביחד ואת הכול צריך לתכלל יחד.

יעקב אשר: תודה רבה.

יעקב אשר: אפרופו איתן כבל, הדיון כאן הוא של מליאת ועדת הכלכלה ולא של ועדת המשנה.

יעקב אשר: אני ממלא את מקומו של איתן שלא יכול היה לנהל את הדיון היום.

יעקב אשר: כמו שדיברנו קודם, אני משבח אותו על כך שהוא לא עוזב את הנושא הזה לרגע ואפילו באמצע דיון הוא מדבר עם איילת על העניין הזה.

יעקב אשר: חיליק בר מיוזמי הדיון.

יעקב אשר: בבקשה.

יחיאל חיליק בר: תודה אדוני, תודה לחמד, תודה לאיתן ולאיילת.

יחיאל חיליק בר: אדוני, אני באמת מרגיש שאנחנו לא מבינים את גודל המצוקה והשעה עם הילדים שלנו בכבישים.

יחיאל חיליק בר: אני יותר רגיש לנושא הזה כאשר נולדו לי ילדים, אני לוקח אותם כל יום לבית ספר, ואני מרגיש שהמדינה שלנו לא נזעקת ומבינה שהילדים שלנו פשוט בשר תותחים לא מודע, לא ממושמע ולא מכיר בסכנה של בטיחות בדרכים עם כל ההכשרות שנותנים להם עד היום.

יחיאל חיליק בר: מדינת ישראל היא המדינה הראשונה בשיעור הילדים שנהרגים בתאונות דרכים.

יחיאל חיליק בר: להית מקום ראשון זה כיף, אבל לא בנושא הזה, לא כשבשר התותחים של הסטטיסטיקה המזעזעת הזאת אלה הם הילדים שלנו.

יחיאל חיליק בר: זאת עובדה שהיא שערורייתית ומקוממת ואני רוצה לקוות שנצא מהדיון הזה עם איזה שהן המלצות.

יחיאל חיליק בר: רק ביום שישי האחרון התרחשה תאונה קטלנית ומצמררת בה נהרג ילד בן תשע ושלושה ילדים נוספים בני שלוש, חמש ושבע מוגדרים במצב קשה.

<קריאה: ואימא שלהם.

יחיאל חיליק בר: ואימא שלהם, אבל אנחנו מדברים כאן בעיקר על הילדים.

יחיאל חיליק בר: נתון מזעזע נוסף שאולי ימחיש לנו את הדבר הזה.

יחיאל חיליק בר: בכל שנה נמחקת כיתת לימוד שלמה מהמפה בגלל תאונות דרכים.

יחיאל חיליק בר: כל שנה נמחקת כיתת לימוד שלמה.

יחיאל חיליק בר: ילדים נהרגים בכבישים.

יחיאל חיליק בר: הנתונים האלה הם עצובים ומדאיגים.

יחיאל חיליק בר: אחוז הילדים שנהרגים בישראל בתאונות דרכים בשנה עומד על 10.8 אחוזים.

יחיאל חיליק בר: כמעט 11 אחוזים מתוך סך ההרוגים, בעוד שבשאר 28 המדינות ב-OECD זה עומד על 3.2 אחוזים בלבד.

יחיאל חיליק בר: מה ההבדל?

יחיאל חיליק בר: אנחנו צריכים לחשוב למה בישראל נהרגים פי שלושה ילדים מאשר במדינות מפותחות אחרות ואנחנו, אני מקווה, רוצים לראות בנו מדינה מפותחת אבל בנושא הזה אנחנו לא, בעיקר כשאנחנו יודעים שבחמש השנים האחרונות, אחרי שהכריזו והקימו תאגידים ו-אור ירוק וכולי, שאני באמת מברך על העבודה של כולם, בחמש השנים האחרונות לא נרשם שיפור בבטיחות הילדים, לא ברכב ולא בכבישים.

יחיאל חיליק בר: שוב, כמעט אחד מכל עשרה הרוגים הוא ילד.

יחיאל חיליק בר: 73 אחוזים מהילדים נפצעו כשנסעו ברכב.

יחיאל חיליק בר: אלפיים ילדים.

יחיאל חיליק בר: 21 אחוזים נפגעו כהולכי רגל ושלושה אחוזים כרוכבי אופניים ואנחנו צריכים לדבר על הסיפור הזה של האופניים החשמליים שזאת מכה אחרת אבל לא נבזבז את הזמן כרגע על זה.

יחיאל חיליק בר: נתון נוסף מדאיג.

יחיאל חיליק בר: יושבים כאן חבריי, חלקם יוזמים את הדיון.

יחיאל חיליק בר: אדוני היושב ראש, 59 אחוזים מההרוגים בקרב הילדים הם מהחברה הערבית.

יחיאל חיליק בר: שישים אחוזים הם מהחברה הערבית.

יחיאל חיליק בר: זה נתון מטורף ואנחנו צריכים לחשוב איפה אנחנו כמדינה טועים בחברה הערבית, ואני תכף אוסיף לזה במילה גם את הפריפריה והצפון ודרום.

יחיאל חיליק בר: מי אחראי לזה?

יחיאל חיליק בר: מי שאחראי לזה, זאת הממשלה באופן בלעדי שאמורה גם ליישם תכניות, גם לקדם מודעות וגם לקדם חינוך.

יחיאל חיליק בר: אני שואל אותך, אחרי שכל שנה אנחנו עושים כאן את אותו דיון, מה גורם לנו ככנסת וכממשלה לעצום עיניים בסיפור הזה.

יחיאל חיליק בר: אנחנו כולנו יודעים שהילדים זה הדבר הכי יקר לנו, אבל כשזה מגיע לכבישים, פשוט הפקר, מערב פרוע.

יחיאל חיליק בר: אני קורא גם לנציגים של משרד החינוך.

יחיאל חיליק בר: אנחנו חייבים, אדוני היושב ראש, לחייב את הכנסת ואת הממשלה לפתוח במאמץ הסברתי וחינוכי בשיתוף בתי הספר.

יחיאל חיליק בר: שוב, רוב הנפגעים כהולכי רגל נפגעו בעיקר כשלא חצו את הכביש באופן בטוח.

יחיאל חיליק בר: זאת אומרת, הם חצו את הכביש אבל המודעות והחינוך לוקים ואפילו חסרים.

יחיאל חיליק בר: רוב הנפגעים בתאונות אופניים נפגעו, נהרגו, כאשר הם לא חבשו קסדה.

יחיאל חיליק בר: זאת אומרת, תראה כמה חינוך נכון ומודעות בבתי הספר, גם אם היו תאונות, היו מצילים חיים אם היו עוברים במעבר חציה ואם היו חובשים קסדה.

יחיאל חיליק בר: רק מיעוט מבוטל מהתלמידים במדינת ישראל זכו בשנת הלימודים האחרונה לחינוך משמעותי לזהירות בדרכים במסגרת מערכת החינוך.

יחיאל חיליק בר: אני מבקש ממשרד התחבורה להתקין עוד פסי האטה בסביבת בתי הספר עם ריכוז גבוה של ילדים, מתנ"סים וגנים ציבוריים.

יחיאל חיליק בר: להעניק לכל ילד שעה שבועית, ממש, גם אם יחשבו שזה בזבוז, זה יכול להציל חיים ואתה יודע מה אומרים על מי שהציל נפש אחת וכאן מדובר בהרבה הרבה מאות ואלפים של נפשות.

יחיאל חיליק בר: כמובן להוסיף עוד ניידות בכבישים לשם אכיפה נדרשת.

יחיאל חיליק בר: אדוני, למשטרה אין מספיק תקציבים לדבר הזה, אין מספיק תקנים לדבר הזה והשוטרים שלנו מכלים את זמנם על דברים חשובים אחרים אבל אין הרבה דברים יותר חשובים מהילדים שלנו.

יעקב אשר: אתה מדבר בלשון נקייה מאוד.

יעקב אשר: כדי שנבין, מה שחסר היום כדי להגיע לרמה סבירה של הרתעה ופיקוח בכבישים, אחרי התוספת שתהיה בשנה הזאת שהתבשרנו עליה בישיבות הקודמות, עדיין יהיו חסרות כ-250 ניידות כדי להגיע לסף של 400, מספר עליו החליטו אנשי המקצוע שצריך.

יעקב אשר: גם כאן השאלה היא של כסף ולצערנו הרב אנחנו מדברים על זה ואין.

יחיאל חיליק בר: זאת לא רק שאלה של כסף.

איילת נחמיאס ורבין: זאת לא רק שאלה של כסף.

איילת נחמיאס ורבין: זאת מודעות.

יחיאל חיליק בר: זאת שאלה של סדרי עדיפויות ואנחנו צריכים לראות לאן הכסף הזה הולך.

יעקב אשר: בגימטריה זה כסף.

יחיאל חיליק בר: נכון, זה כסף אבל סדרי עדיפויות.

יחיאל חיליק בר: תסכים אתי ש-250 ניידות - - -

יעקב אשר: היו צריכות להיות 400 ניידות באופן קבוע ולא משהו משתנה.

יעקב אשר: הפוך.

יעקב אשר: המספר היה צריך רק לגדול ככל שיש יותר רכבים בכביש.

יחיאל חיליק בר: אני מסכים אתך.

יחיאל חיליק בר: אני אומר לך ש-250 ניידות משטרה נוספות, אני לא יודע אם הן נכנסות או בכנף השמאלית או הימנית של הצוללת שרכשנו.

יחיאל חיליק בר: בסדר?

יחיאל חיליק בר: צריך סדרי עדיפויות נכונים.

יחיאל חיליק בר: 250 ניידות ועוד תקנים, זה לא כסף גדול.

יחיאל חיליק בר: מה גדול?

יחיאל חיליק בר: גדול החיסכון בחיים.

יחיאל חיליק בר: מילה אחת אחרונה.

יחיאל חיליק בר: תשתיות הכבישים הבין-עירוניים והעירוניים, זה דבר נורא.

יחיאל חיליק בר: גם על כבישי דמים שאנחנו כבר מכירים את הסיפור בהם.

יחיאל חיליק בר: זה נכון בעיקר בצפון ובדרום.

יחיאל חיליק בר: זה נכון בעיקר בצפון.

יחיאל חיליק בר: זה נכון בעיקר במגזר הערבי אבל לא רק במגזר הערבי אלא בפריפריה.

יחיאל חיליק בר: אנחנו מכירים את כביש 66, את עיקולי הכביש, אנחנו קוראים לו 18 קילומטרים של מוות בצפון שכולם, במשך שנים, יודעים את מספר התאונות ומספר ההרוגים שם אבל שום דבר לא נעשה.

יחיאל חיליק בר: 18 קילומטרים של כביש 66 בצפון, נהרגו ב-14 השנים האחרונות – אדוני, תקשיב – 38 בני אדם ב-262 תאונות דרכים.

יחיאל חיליק בר: זה בכביש אחד שהמדינה לא יודעת לתת לו פתרון.

יחיאל חיליק בר: אני מכיר את הסיפור הזה אישית.

יחיאל חיליק בר: העוזר שלי, גל רייך, אחותו דנה רייך נהרגה על כביש 77 בדרך חזרה ממחנה צופים, עוד כביש דמים.

יחיאל חיליק בר: גם אז ידעו שהוא מסוכן.

יחיאל חיליק בר: אחרי התאונה הזאת ידעו שהוא מסוכן אבל למדינה הזאת אין תכנית אמיתית להתמודד עם מספר כבישים לא רב של כבישי דמים שאנחנו מכירים.

יחיאל חיליק בר: אני קורא לך אדוני, לוועדה, לדרוש תכנית אב רצינית לטיפול בכמה מכבישי הדמים האלה, בעיקר בצפון ובמגזר הערבי, ותוספת כסף גם לחינוך והגברת המודעות בקרב ילדים וגם למתן ניידות ושוטרים.

יחיאל חיליק בר: בסוף מדובר בחיים של הילדים שלנו וכרגע החיים שלהם הפקר בנושא הזה.

יחיאל חיליק בר: תודה.

יעקב אשר: תודה רבה.

יעקב אשר: היוזם האחרון של הדיון, חבר הכנסת אוסאמה סעדי.

אוסאמה סעדי: אדוני היושב ראש, חבריי חברי הכנסת, מעניין לעניין באותו עניין.

אוסאמה סעדי: מהבוקר אנחנו דנים בתאונות דרכים.

אוסאמה סעדי: בבוקר דנו בחינוך התעבורתי ועכשיו אנחנו דנים בילדים הרוגים והיפגעות ילדים בתאונות דרכים.

אוסאמה סעדי: זה נושא כואב מאוד.

אוסאמה סעדי: אני הצטרפתי ויזמתי את הדיון הזה עם חבריי חמד עמאר וחיליק בר לאור הנתונים המדאיגים בהשוואה למדינות ה-OECD.

אוסאמה סעדי: באותם ימים הייתה תאונה מחרידה ואחד הילדים עליהם דיבר חברי חיליק בר הוא ילד בן שמונה בשם לוטפי מוחמד אבו חסן, חאג' אברהים מחמיד שהוא מאום אל פאחם וגם אימא שלו נהרגה באותה תאונה ואחיו עדיין במצב קשה בבית החולים.

אוסאמה סעדי: אנחנו משתתפים בצער המשפחה ומאחלים החלמה של הילד הנוסף.

אוסאמה סעדי: הנתונים שהזכירו גם חבריי מדברים על כך שבמדינת ישראל אחוז הילדים שנהרגים בתאונות דרכים עומד על כמעט 11 אחוזים, על 10.8 אחוזים, מתוך סך ההרוגים בעוד שהממוצע ב-28 מדינות ה-OECD האחוז עומד אך ורק על 3.2 אחוזים.

אוסאמה סעדי: אחרי ישראל, ובפער גדול – כמו שאמרנו, אנחנו במקומות הראשונים, במקומות הלא נכונים – עומדת ארגנטינה עם 7.2 אחוזים, אירלנד עם 6.7 אחוזים, אבל יש מדינות שהן בטוחות לילדים כמו פורטוגל ויוון עם 1.3 אחוזים, בלגיה עם 1.4 אחוזים, איטליה עם 1.8 אחוזים.

אוסאמה סעדי: הזכירו כאן את המספר של 33 ילדים הרוגים בשנה הזו.

אוסאמה סעדי: בכל מה שקשור למגזר שאני מייצג, וכמובן שאנחנו עובדים על כל המגזרים וכל הסקטורים וכל האנשים במדינה כשבאמת תאונות הדרכים הפכו להיות מכת מדינה שפוגעת בכולנו וקוטלת את כולנו, אבל אני הזכרתי גם נתונים לפיהם בגילאים אפס עד ארבע, שיעור ההרוגים מהמגזר הערבי הוא חמישים אחוזים, בגילאים חמש עד 14, שיעור ההרוגים הוא 61 אחוזים ובגילאים 15 עד 19, שיעור ההרוגים הוא 64 אחוזים.

אוסאמה סעדי: זאת אומרת, בשכבת הגיל של הצעירים, השיעור שלנו הוא אפילו פי שלושה ויותר מהשיעור שלנו באוכלוסייה.

אוסאמה סעדי: אמרתי בדיון הקודם שכמובן זה חומר למחשבה, היכן משרד החינוך ומשרד התחבורה צריך להשקיע את הכספים בחינוך התעבורתי.

אוסאמה סעדי: כמובן שצריך לעבוד על חינוך ועוד חינוך ועוד חינוך אבל יש גם דברים שהם חוץ מחינוך כמו כל הנושא של התשתיות אותו הזכירו.

אוסאמה סעדי: חיליק הזכיר כמה כבישי מוות ואני מזכיר כביש שגבה מחיר דמים כבד לפני שבועיים, תאונה קטלנית בצומת אילות כאשר צעיר ושתי צעירות קיפחו את חייהם.

אוסאמה סעדי: כל הזמן אנחנו אומרים ששם צריך רק להתקין רמזור.

אוסאמה סעדי: מה העלות של התקנת רמזור?

אוסאמה סעדי: כמה זמן צריך לבקש ולהתחנן?

אוסאמה סעדי: כולם יודעים את הבעייתיות בכביש הזה ובצומת הזאת של אילות.

איילת נחמיאס ורבין: יש לי צומת דומה ליד אשקלון, צומת בת הדר.

איילת נחמיאס ורבין: גם, עובדים על רמזור, מתחננים לרמזור.

אוסאמה סעדי: מה העלות של רמזור?

אוסאמה סעדי: אני אומר שיש כאן סדר עדיפויות אבל נראה לי שכל הזמן יש יותר מדי מדברים ופחות מעשים.

אוסאמה סעדי: צריך לעשות מעשה והגיעה השעה על מנת לחסוך אפילו חיים של ילד אחד.

יעקב אשר: תודה.

יעקב אשר: חברת הכנסת איילת נחמיאס ורבין שהייתה כאן במשך כל הדיון הקודם.

איילת נחמיאס ורבין: אני מתנצלת אבל כולם מכירים את היחס שלי לנושא הזה.

איילת נחמיאס ורבין: אני אשתף אתכם במשהו שקרה לי לפני שבועיים בפעם השנייה באותו שבוע.

איילת נחמיאס ורבין: אופנוע נסע לכיווננו כשבעלי ואני הולכים עם התאומים שלנו במדרכה בתל אביב.

איילת נחמיאס ורבין: אופנוע נוסע כנגד כיוון התנועה על המדרכה ועוד צועק עלי שאני אזיז את הילדים.

איילת נחמיאס ורבין: מה קורה?

איילת נחמיאס ורבין: אתה מיד ממהר להגן על הילדים, אז אתה לא מוציא את הטלפון כדי לצלם ואז אני מתקשרת למשטרה ואני אומרת, תראו, הצלחתי איכשהו לקחת את המספר, והם אומרים לי ללכת להגיש תלונה.

איילת נחמיאס ורבין: אתם תלכו?

<קריאה: אותו אופנוע באותו שבוע?

איילת נחמיאס ורבין: לא.

איילת נחמיאס ורבין: אגב, ניסיתי להסתכל אם זה אותו אחד.

איילת נחמיאס ורבין: זה קרה לי במקום אחר.

איילת נחמיאס ורבין: אני אומרת לכם, חברים, המדרכות הפכו להיות לא בטוחות.

איילת נחמיאס ורבין: יושב כאן שלומי והוא תמיד מלווה את הדיון שלנו בעניינים האלה.

איילת נחמיאס ורבין: בנו שמואל נהרג לפני 14 שנים כשהוא ירד מהסעה והמעיל שלו נתפס בדלת.

איילת נחמיאס ורבין: שלומי יודע שבכל דיון אנחנו מזכירים את שמואל כי אנחנו כאן בגלל שמואל ובגלל שמואל א' ושמואל ב' וכל השמואלים של העולם הזה.

יעקב אשר: מאז הוא מקדיש את חייו לנושא.

איילת נחמיאס ורבין: הוא מקדיש את חייו לעניין הזה ובגלל זה אני חייבת לכם את הדיון הזה ואני מודה לך ומתנצלת.

איילת נחמיאס ורבין: אני אשתדל לחזור מהר.

איילת נחמיאס ורבין: תודה.

יעקב אשר: תודה.

יעקב אשר: חבר הכנסת דב חנין.

דב חנין: תודה אדוני היושב ראש.

יעקב אשר: רגע, סליחה, יש לנו גם מצגת בת ארבע דקות.

יעקב אשר: גם סיכמתי עם היושב ראש שנצפה בה.

יעקב אשר: אנחנו נראה את המצגת שהוכנה על ידי הרשות הלאומית לבטיחות בדרכים.

יעקב אשר: אני חושב שהיא תיתן לנו בסיס טוב יותר לטייב את הדיון.

<גיורא רום: הדיון הזה הוא תולדה של הגרף הזה.

<גיורא רום: אני רוצה לומר מילה למה הגרף הזה הוא טיפה בעייתי.

<גיורא רום: הוא טיפה בעייתי כי הוא לא לוקח בחשבון את אחוז הילדים בישראל בהשוואה למדינות IRTAD - אינטרנשיונל טראפיק סייפטי.

<גיורא רום: לכן צריך לנרמל כשאנחנו עוסקים במשהו למאה אלף ילדים.

<גיורא רום: כשמנרמלים את זה למאה אלף ילדים, כי בישראל כ-29 אחוזים עד גיל 14 הם ילדים ובארצות האלה בסביבות 15 אחוזים.

<גיורא רום: לכן הנתון הקודם הוא נתון שהוא לא מנורמל.

<גיורא רום: כשמנורמל, זה הנתון.

<גיורא רום: ישראל עדיין מעל הממוצע של ה-1.1.

<גיורא רום: היא 1.3.

<גיורא רום: עכשיו אני רוצה להמשיך ולתת כמה נתונים.

<גיורא רום: עדיין בהמשך של ארצות IRTAD, האדום זאת ישראל, הכחול זאת IRTAD.

<גיורא רום: יש ירידה בכל הנושא של ילדים הרוגים גם בישראל וגם בארצות IRTAD.

<גיורא רום: ברור שב-IRTAD זה הרבה פחות כי יש הרבה ארצות ובדרך כלל מי שלמד סטטיסטיקה יודע שיש ריסון פנימי כשיש הרבה משתנים.

<גיורא רום: זאת ישראל.

<גיורא רום: השיעור של 1.4 לעומת 1.1 שזה הממוצע של IRTAD.

<גיורא רום: אלה הנתונים המוחלטים של ישראל.

<גיורא רום: קשה לראות את זה כאן.

<גיורא רום: הכחול הוא המספרים המוחלטים והאדום הוא השיעור.

<גיורא רום: אפשר לראות שגם בישראל הכיוון הוא כיוון של הקטנה במספר הילדים הנהרגים.

<גיורא רום: בשלוש השנים האחרונות יש ירידה של 25 אחוזים בין 2014 ל-2016.

<גיורא רום: זה לא עניין של מה בכך.

<גיורא רום: באשר לנתונים שכולם חזרו עליהם ולכן גם אני רוצה לקחת את הרשות לחזור עליהם.

<גיורא רום: 21 אחוזים מסך האוכלוסייה הם ילדים יהודים.

<גיורא רום: הנתונים האלה נכונים ל-2015 ו-2016, 21 הרוגים שזה שישה אחוזים מסך ההרוגים.

<גיורא רום: באשר לחברה הערבית, ובסוגריים אני רוצה לומר חבר הכנסת אשר, אני יותר לא משתמש במושג מגזר ערבי.

<גיורא רום: הנחיתי שברשות המושג יהיה החברה הערבית.

<גיורא רום: אני לא אוהב את המושג מגזר ערבי, מושג שהוא לא נעים.

<גיורא רום: לכן ברשות אנחנו משתמשים במושג החברה הערבית.

דב חנין: אתה צודק.

<גיורא רום: בחברה הערבית הילדים מהווים שבעה אחוזים מסך האוכלוסייה.

<גיורא רום: הילדים עד גיל 14 מהווים 28 אחוזים, 54 הרוגים שהם 15 אחוזים ממספר ההרוגים.

<גיורא רום: בקבוצה היהודית, שמונה ילדים נהרגו כהולכי רגל, חמישה ילדים נהרגו עת רכבו על אופניים ושמונה ילדים נהרגו ברכב.

<גיורא רום: בחברה הערבית, לעומת זאת, 17 ילדים הולכי רגל, ארבעה רוכבי אופניים ו-12 ברכב.

<גיורא רום: אני רוצה לומר מילה על החלק הצהוב בחברה הערבית.

<גיורא רום: דיברו כאן מספר חברי כנסת על המושג דריסות חצר.

<גיורא רום: אלה נתוני דריסות החצר בחברה הערבית, שזאת בעצם מילת קוד לחברה הבדואית בדרום הארץ.

<גיורא רום: כך זה נראה.

<גיורא רום: יש תופעה שהיא באמת ייחודית לחברה הבדואית ובשנתיים האחרונות תשעה מתוך ה-18 ילדים נהרגו בדריסות חצר.

<גיורא רום: ההשתנות של הנתונים נובעת בין השאר מעבודה די מרשימה שעשתה הרשות הלאומית לבטיחות בדרכים ביחד עם ארגון בטרם.

<גיורא רום: הם עשו הסברה.

<גיורא רום: נעשתה הסברה מאוד ייחודית בחברה הבדואית, רציתי להגיד מבית לבית אבל צריך להגיד מאוהל לאוהל.

<קריאה: גם וגם.

<גיורא רום: גם וגם.

<גיורא רום: זה הגיע עד לרמה – אני פשוט לא הבאתי אתי – של חוברת בערבית שכל ילד קיבל.

<גיורא רום: הסברה בגני הילדים, עם מדבקה שכל ילד קיבל לשים על דש החולצה, הוא בא הביתה אתה ובערבית הוא אומר, אימא, תשאלי אותי מה למדתי היום בגן.

<גיורא רום: נדמה לי שהמאמץ הזה לא מתקיים מדי שנה ויש עלייה בשנה-שנתיים האחרונות.

אוסאמה סעדי: השנה מתקיים המאמץ בנושא הזה?

אוסאמה סעדי: התקיים?

<גיורא רום: כן, אבל אני לא יודע אם באינטנסיביות של אותן שנים.

<גיורא רום: אני רוצה להראות עוד שני שקפים.

<גיורא רום: זה סקר תצפיות שימוש בחגורות בטיחות בחברה היהודית ובחברה הערבית.

<גיורא רום: הסקר הזה נעשה באפריל 2016 על ידי הרשות הלאומית לבטיחות בדרכים.

<גיורא רום: אתם יכולים לראות השוני הדרמטי בנטייה להשתמש בחגורות בטיחות.

<גיורא רום: אם אני אלך שקף אחד קדימה, זה שיעור חגירה בקרב ילדים.

<גיורא רום: הבהיר, זאת החברה הערבית, והכהה זאת החברה היהודית.

<גיורא רום: תכף אני אומר מה הרשות עושה בנושא הזה.

<גיורא רום: אבל אם אתם רוצים את כל הסיפור כולו בקליפת אגוז, זה בעיני בקליפת אגוז.

<גיורא רום: זה חינוך, זאת דוגמה אישית, זה מה שהם רואים אצל ההורים, זה מה שהם מרשים לעצמם, ותכף אני אומר עוד כמה דברים על החברה הערבית שאני לא יודע אם הם יהיו כל כך חיוביים אבל אני לא יכול שלא לומר אותם.

<גיורא רום: מה הרשות עושה בהקשר הספציפי של ילדים כי הדיון כאן, כל חבר כנסת כמעט הצליח לכסות את הנושא מחוף לחוף.

<גיורא רום: אני רוצה שהדיון יתרכז בנושא שלו.

<גיורא רום: בנושאים אחרים, תשתיות, אכיפה, אי אפשר לערבב את כל הסלט כל הזמן.

<גיורא רום: הדיון הזה עוסק במלפפונים והמלפפונים הם הנושא הספציפי.

<גיורא רום: להלן מה שהרשות עושה.

<גיורא רום: ראשית, יש לנו הרבה מאוד קמפיינים בנושא לילדים ברדיו.

<גיורא רום: סרטונים בערוצי הילדים.

<גיורא רום: מרכזי הדרכה.

<גיורא רום: לרשות יש 19 מרכזי הדרכה.

<גיורא רום: אני נתתי הנחיה להקים מרכז נוסף ברהט והוא יוקם במהלך 2017 כדי שהוא ישרת את כל הדור הצעיר של הפזורה הבדואית בדרום.

עליזה לביא: מי מדריך שם?

<גיורא רום: אלה מדריכים שמממנת הרשות הלאומית.

<גיורא רום: אלה מדריכים מקצועיים.

<גיורא רום: כדאי לך לראות את זה פעם אם את עושה סיור באיזשהו מקום.

עליזה לביא: אני עושה סיור.

עליזה לביא: מי מדריך שם?

עליזה לביא: מי האנשים שמדריכים את האוכלסייה?

<גיורא רום: אני חושב שאלה אנשים מהרשות המקומית שמקבלים הדרכה איך לעשות את זה.

<גיורא רום: הם מדריכים והרשות מממנת אותם.

<גיורא רום: יש תכנית לימודים במוסדות הפטור.

<גיורא רום: יש שיתוף פעולה עם תנועות הנוער.

<גיורא רום: יש חינוך לבטיחות בדרכים עליו דיברנו בדיון הקודם.

<גיורא רום: דיברתי על הדרכת הורים בנושא דריסות חצר ועוד כהנה וכהנה.

<גיורא רום: כבוד היושב ראש, אם הייתי צריך לתמצת חלק גדול מהסיפור – עכשיו אני מרחיב את היריעה – ואם הייתי צריך להרחיב את הסיפור של תאונות הדרכים, צריך להכיר את הנתונים ברמה הפרטנית, אז חלק מהדברים שנאמרו כאן לא היו נאמרים.

<גיורא רום: למשל, מה שאמר חבר הכנסת אוסאמה סעדי, הוא לא היה מביא את התאונה בצפון בה נהרגו צעיר ושתי צעירות כדוגמה.

<גיורא רום: אם הוא היה יודע את הפרטים, הוא היה חוסך את השימוש בדוגמה הזאת.

<גיורא רום: לברר את הפרטים, זה לא קשור.

<גיורא רום: חלק מהדברים שאתה עשוי לחשוב עליהם, כיוון אחר לגמרי.

אוסאמה סעדי: אני מכיר את הפרטים.

אוסאמה סעדי: אבל אני הבאתי את זה כדוגמה לכביש מוות.

אוסאמה סעדי: עזוב את התאונה הספציפית הזאת, אבל יש שם כביש ששנים על גבי שנים, צומת מסוכנת מאוד, מבקשים רק להתקין רמזור.

<גיורא רום: ידוע.

<גיורא רום: (היו"ר חמד עמאר)

חמד עמאר: בואו לא נתמקד בתאונה.

חמד עמאר: בואו נמשיך בנושא של הילדים.

<גיורא רום: זה מה שהרשות עושה בנושא הילדים.

<גיורא רום: החברה הערבית, וזה נאמר כאן על ידי קודמיי, השנה באופן בולט היו בה בין חמישים לשישים הרוגים, הייתי קורא להם מיותרים.

<גיורא רום: כולם מיותרים אבל מיותרים, אם אני אומר שתאונות דרכים יש בכל העולם, יש בכל הארצות וצריך לייחס אותן נניח לשיעור החלקי של כל קבוצה בחברה.

<גיורא רום: בחברה הערבית זה משהו שהוא מחוץ לכל פרופורציה.

<גיורא רום: התראיינתי לפני עשרה ימים ברדיו שאמס.

<גיורא רום: אני מציע לכם להקשיב לראיון הזה.

<גיורא רום: כדרכי הוא לא היה נופת צופים.

<גיורא רום: הגיע הזמן לשים את הדברים בחברה הערבית על השולחן ולקרוא לפעולה.

<גיורא רום: לפני חצי שנה נתתי הנחיה ברשות להכין תכנית פעולה חוצה ארגונים בממשלה ובשיתוף עם ארגונים של החברה הערבית כדי להשקיע מאמץ בחברה הערבית.

<גיורא רום: שמתי לזה נתח אדיר מהכסף שלנו.

<גיורא רום: היום יש לזה דיון נוסף.

<גיורא רום: ביום רביעי מציגים לי את התכנית לפרטי פרטים.

<גיורא רום: אחד הדברים המעניינים, נניח שהייתי רוצה לשתף פעולה עם ארגונים בחברה הערבית, אין עמותות בחברה הערבית שעניינן מניעת הקטל בדרכים או מניעת היפגעות בחברה הערבית.

<גיורא רום: אין קבוצה של אימהות שעוסקת בזה.

<גיורא רום: אין לך לאן לפנות.

<גיורא רום: הנהגים האלה פוגעים באחרים.

<גיורא רום: הם פוגעים בעיקר בחברה הערבית כי הלילה הייתה תאונה בה בחור בן 21, בלי רישיון נהיגה, נוהג כבר חמש שנים בלי רישיון נהיגה, סטה מהמסלול והרג אישה בת 51 ופצע ילדה בת חמש או בת ארבע שנכנסת לסטטיסטיקה ועוד מישהו שלישי.

<גיורא רום: הוא נוהג בלי רישיון נהיגה.

<גיורא רום: כמובן שנוהגים בלי חגורות בטיחות וכן הלאה וכן הלאה.

<גיורא רום: אני מציע לכם, במקום להתפרס, ראשית, תפסיקו לדבר על תשתית.

<גיורא רום: לא שתפסיקו, אנחנו מתעסקים בתשתית.

<גיורא רום: מי שעוסק בזה באופן יותר ספציפי זה משרד התחבורה והוא באמת עושה הכי טוב שהוא יכול והוא יכול ברמה יותר גבוהה מהרבה משרדים אחרים בממשלה.

<גיורא רום: אבל בסוף שמונים אחוזים מההרוגים הם במרחב הבין-עירוני שבחברה הערבית בו התשתיות משותפות ליהודים ולערבים כאחד.

<גיורא רום: זאת אומרת אי אפשר לזרוק על התשתיות את העובדה ש-42 אחוזים מהנהגים ההרוגים הם ערבים, שהם 16 אחוזים מסך הנהגים, שיותר מ-33 מההרוגים הם הרוגים מהאוכלוסייה הערבית שהם עשרים אחוזים מהאוכלוסייה.

<גיורא רום: אי אפשר להפיל את זה על התשתית.

<גיורא רום: די.

יחיאל חיליק בר: ואם אלה רק עשרים אחוזים, שיטפלו בעשרים האחוזים האלה.

<גיורא רום: שיטפלו במה?

יחיאל חיליק בר: אתה אומר שרק עשרים אחוזים זה תשתיות.

<גיורא רום: לא.

<גיורא רום: לא אמרתי.

<גיורא רום: לא הבנת אותי.

<גיורא רום: אני אמרתי שהאוכלוסייה הערבית, החברה הערבית.

חמד עמאר: בואו נתכנס כי אנחנו צריכים למצות.

<גיורא רום: זה חשוב לי כי לא הובנתי.

<גיורא רום: עשרים אחוזים מהאוכלוסייה בארץ היא החברה הערבית.

<גיורא רום: היית מצפה שפחות או יותר, עשרים אחוזים פלוס-מינוס שניים מההרוגים יהיו מהחברה הערבית .

<גיורא רום: כשזה 34 אחוזים, זה לא עובר שום מבחן סטטיסטי סביר.

<גיורא רום: אלה ארבע סטיות תקן ימינה ממה שאתה מצפה.

<גיורא רום: זה לא קשור בתשתית.

חמד עמאר: תבדוק יחסית למספר הקילומטרים שעושה אותו ערבי שקם בשעה 5:00 בבוקר לצאת לעבוד במרכז.

עליזה לביא: אבל התאונות הן בסביבה הקרובה.

חמד עמאר: לא.

חמד עמאר: הוא טוען אחרת.

חמד עמאר: הוא מדבר על רוב התשתיות הבין-עירוניות.

עליזה לביא: לא.

עליזה לביא: הוא אמר שתעזבו את התשתיות הבין-עירוניות.

עליזה לביא: זה מה שהוא אמר.

עליזה לביא: בוא תחזור ותדייק בנתונים.

עליזה לביא: מה אתה אומר?

עליזה לביא: אתה אומר חינוך ואכיפה.

עליזה לביא: הרי אין משהו אחר שמסביר את הפער העצום בין הנתונים שהצגת כרגע בפנינו לבין היחס באוכלוסייה.

עליזה לביא: בוא ננסה לפרק את זה ברמה הפשוטה, בלי יותר מדי נתונים.

עליזה לביא: (היו"ר יעקב אשר)

<גיורא רום: אני רוצה להציע חבר הכנסת אשר.

<גיורא רום: אתה התחלת לעשות דיונים שהם לא מתפרסים על כל העולם אלא הם יותר ממוקדים.

<גיורא רום: אני מציע לך ליזום דיון על בטיחות בדרכים בחברה הערבית.

יעקב אשר: מקבל.

<גיורא רום: זה דיון מאוד מורכב, מאוד חשוב שאני חושב שצריך להתכונן אליו.

<גיורא רום: אני חושב שצריך להזמין אנשים כמו ראשי רשויות אולי או אנשי חינוך.

<גיורא רום: אני מבקש דיון או בוועדה או בוועדת המשנה על החברה הערבית ואז אני אוכל להסביר יותר בפירוט.

<גיורא רום: אני מרגיש שאני פשוט גוזל מזמנכם.

עליזה לביא: אדוני היושב ראש, כשיצאת החוצה, שאלתי מי מדריך את המדריכים ומי המדריכים שמדריכים והתשובה שקיבלתי הייתה חלקית.

עליזה לביא: אם אפשר לעשות סיור כדי לראות את הדברים כי אני חושבת שיש כאן גם פער תרבותי.

יעקב אשר: את מדברת על מדריכים במוסדות החינוך.

עליזה לביא: גם.

עליזה לביא: ובכל המקומות עליהם שמענו כאן.

עליזה לביא: הרי יש כאן כשל תרבותי ברור והוא צורח.

עליזה לביא: הנתונים שאתה מציג כאן, הרי מה אתה אומר?

עליזה לביא: אתה אומר שאתה מפלח את האוכלוסייה.

יעקב אשר: באוכלוסייה יש גם תשתיות.

יעקב אשר: זה לא רק חינוך.

עליזה לביא: נכון.

יעקב אשר: אלה גם תשתיות ויש הבדל גדול במגזר הערבי לבין המקומות האחרים.

עליזה לביא: נכון.

עליזה לביא: צריך ויש הדרכה רפואית, היא צריכה להיות בשפה של המטופל.

<גיורא רום: בוודאי שזה בערבית.

עליזה לביא: אתה אומר שנקיים כאן דיון מיוחד ואני אומרת שתכין את עצמך.

יעקב אשר: גם במגזר הערבי ואגב, גם במגזר החרדי.

יעקב אשר: הקטע של ההסברה צריך להיות בשפת המטופל.

יעקב אשר: אני זוכר שבזמנו עת אני הייתי ראש עיר והיה אצלי מפקד פיקוד העורף דאז, אמרתי לו שהם פשוט לא מדברים לאוכלוסייה שלנו וכי הם צריכים לדבר בשפה שהיא מבינה ולא רק השפה כשפה אלא לפעמים גם בתכנים.

יעקב אשר: אם אתם זוכרים, היה באיכות הסביבה קיפוד עם כאילו דשא של איכות הסביבה והילדים החילוניים יותר הבינו את זה אבל הילדים החרדים חשבו שזה מישהו שהתחשמל.

עליזה לביא: נכון.

עליזה לביא: אתה נתת כאן נתונים לא פשוטים משום שצריך להתבונן בהם גם במקום החברתי, בטח אנחנו כרשות מפקחת.

יעקב אשר: אני מקבל את הערתך.

יעקב אשר: אני מודה לך על הארת העניין.

יעקב אשר: אני מקבל את הצעתך ואני כבר אומר למנהלת הוועדה שבאחד הדיונים הקרובים של ועדת המשנה ייתן זרקור על הנושא של החברה הערבית וגם נושא ההסברה לאוכלוסיות מיעוטים, לאוכלוסיות אחרות שאולי צריכה להיות הסברה אחרת.

יעקב אשר: אולי אלה גם עולים, אולי גם בקרב עולי אתיופיה שיכול להיות שגם שם יש נתונים שאנחנו כרגע לא חשופים אליהם.

יעקב אשר: אנחנו נקיים את הדיון הזה.

יעקב אשר: אני מודה לך.

<גיורא רום: אנחנו נשמח.

<גיורא רום: ההסברה בערבית שונה מההסברה בעברית.

<גיורא רום: פחות בטלוויזיה.

<גיורא רום: החברה הערבית הצעירה, זאת שהיא הכי בעייתית, היא פצצת זמן.

יעקב אשר: אדוני, קיבלנו את עצתך.

יעקב אשר: את הדברים האלה נשמע בדיון שנקיים.

יחיאל חיליק בר: אדוני, כסגן יושב ראש אני צריך ללכת לנשיאות.

יחיאל חיליק בר: אני רק רוצה לבקש מהוועדה, מחמד, לוודא שיהיו איזה שהן המלצות.

חמד עמאר: גם אני בא אתך לנשיאות.

יעקב אשר: אנחנו נעשה סיכום.

יעקב אשר: אנחנו נסכם את הדברים שנאמרו.

יחיאל חיליק בר: אגב, מישהו כאן הציע להכניס את זה לבגרות ואני חושב שזה לא רעיון שצריך לשלול.

יעקב אשר: היה כאן דיון בעניין הזה של הבגרות.

יעקב אשר: משרד החינוך עומד על הרגליים האחוריות בעניין הזה ולא בגלל חוסר חשיבות של הנושא הזה אלא כדי לא להעמיס על נושא הבגרות יותר מדי.

יעקב אשר: דב חנין, בבקשה.

דב חנין: תודה אדוני היושב ראש.

דב חנין: צריך לציין בתחילת הדברים שזה מאוד חשוב שוועדת הכלכלה ממשיכה באופן שיטתי לעסוק בנושא הזה.

דב חנין: אני אומר את זה כחבר ועדת הכלכלה.

דב חנין: אני מכיר את העומס הגדול שקיים על הועדה הזאת ולכן זה כל כך חשוב שאנחנו לא נרפה ונמשיך לעסוק בנושא הזה.

דב חנין: אני מברך במיוחד אותך אדוני היושב ראש שבנוסף לפעילות שלך בוועדת הכלכלה בתחום, אתה גם מוביל את ועדת המשנה שעושה עבודה חיונית וקריטית בכניסה לפרטים.

דב חנין: טוב שאני מדבר אחרי מר רום שהציג בפנינו את התמונה המזעזעת שאי אפשר להשלים אתה.

דב חנין: אנחנו רואים כאן המון ילדים הרוגים וכל ילד שנהרג או כל ילד שנפצע הוא ילד אחד יותר מדי.

דב חנין: הוא ילד אחד יותר מדי.

דב חנין: אני גם מקבל בברכה את הצעדים שסיפרת עליהם, מר רום, שאתם עושים ברשות לבטיחות בדרכים.

דב חנין: אני חושב שזאת תכנית חשובה ומעשית אבל אני הייתי מציע שאנחנו ננסה להסתכל על הדברים כשאנחנו מדברים על פגיעה בילדים במבט עוד יותר רחב.

דב חנין: אני חושב שזה אולי האתגר הגדול של הוועדה שלך כי ועדת הכלכלה עשתה מסמך מאוד מקיף בנושא תאונות דרכים, אבל הנה עכשיו אולי בכנסת אנחנו צריכים בוועדה שאדוני עומד בראשה לגבש נייר עבודה.

דב חנין: תכנית העבודה המעשית שלנו, איך מצמצמים תאונות והיפגעות של ילדים בתאונות דרכים.

דב חנין: זאת צריכה להיות תכנית מאוד ממוקדת ונקודתית והיא צריכה לכלול את הרשות, היא צריכה לכלול היבטים נוספים שעל חלקם אני אדבר מיד.

דב חנין: בצדק הוצגו כאן הנתונים הקשים לגבי ילדים ערבים הרוגים.

דב חנין: הנתונים הם פשוט בלתי נסבלים בתחום הזה.

דב חנין: גם כאן אני מקבל את דברי מר רום.

דב חנין: אני חושב שכאי לקיים אולי אפילו סדרה של דיונים על תאונות דרכים בחברה הערבית שאני חושב שזה מונח מדויק וראוי להשתמש בו, החברה הערבית.

דב חנין: לראות מה הם המנגנונים ובמיוחד מה הם הכוחות שאנחנו יכולים לגייס לצדנו במערכה הזאת כי זאת מציאות בלתי נסבלת והציבור הערבי בישראל מבין שזאת מציאות בלתי נסבלת.

דב חנין: יש הרבה כוחות והרבה אנשים שמוכנים להתגייס למאמץ אבל התפקיד שלנו הוא לבנות פלטפורמה שתאפשר לכוחות האלה להיות אפקטיביים במאמץ המשותף הזה.

דב חנין: אחרי שאני אומר את הדבר הזה, אני בכל זאת אומר דבר כללי.

דב חנין: אי אפשר לנתק את זה ממציאות בה החברה הערבית בישראל היא חברה שבה יש שילוב קטלני בין שני נתונים.

דב חנין: מצד אחד יש תלות קיצונית ברכב פרטי בגלל שאין תחבורה ציבורית, ומהצד השני מצב התשתית הוא לא טוב.

דב חנין: מצב התשתיות מאוד קשה יהיה לשנות כשאתה מדבר על ישובים שהם בחלקם ישובים מאוד ישנים עם רחובות מאוד מאוד צרים.

דב חנין: אני אומר שגם כאן

דב חנין: חלק מרכזי מהפתרון הוא שינוי מערכתי שאנחנו צריכים לעשות אותו.

דב חנין: לסיכום.

דב חנין: מה שאנחנו צריכים לעשות בתחום הזה, אדוני היושב ראש, זה לא פחות מאשר מהפכה.

דב חנין: כמובן חינוך, כמובן אכיפה, שאלות של תשתיות שהזכרתי, אבל אני רוצה לסיים כדרכי בנושא תאונות דרכים ולהזכיר שוב את הסנטור הרומי מרקיוס פורקיוס קאטו, קאטו הזקן, שתמיד בכל נושא אמר שלא משנה מה הנושא: אבל את קרתגו צריך להרוס.

דב חנין: אגב, בסוף הרסו את קרתגו.

דב חנין: זה הצליח לו.

דב חנין: אני אומר את זה בכל דיון בתחבורה ציבורית: כל עוד לא תהיה כאן מהפכה של תחבורה ציבורית שתייצג כאן תשתיות אחרות לגמרי בהן אנשים לא יהיו תלויים ברכב פרטי – אנחנו בעומסים לא נורמליים, הכבישים לא מסוגלים להכיל את כמויות הרכבים, אנשים עצבנים בפקקים, זו מציאות בלתי נסבלת ואת זה צריך לעשות ואת זה אפשר לעשות.

דב חנין: אפשר לעשות כאן מהפכת תחבורה ציבורית לא בעוד עשרים שנים אלא בעוד שנה.

דב חנין: תודה.

יעקב אשר: תודה.

יעקב אשר: דן קדרון, נכים למען נכים, בקצרה מאוד.

יעקב אשר: לאחר מכן, אם נצליח לקבל עוד כמה דקות – בודקים את זה עכשיו – חברי הכנסת ישלימו.

<דן קדרון: תודה רבה כבוד היושב ראש על רשות הדיבור.

<דן קדרון: משה בר ואני מרצים בכל בתי הספר.

<דן קדרון: אני עוסק בנושא זמן רב.

<דן קדרון: כשדיברנו על אכיפה, אני חושב שהיה צריך להגביר את האכיפה על מעברי החציה.

<דן קדרון: מה שקרה לנו לפני שנה ושמונה חודשים, עת דוד שלי יצא להליכה בערב ראש השנה, חיכינו כולנו שהוא יחזור, אהרון קמארה, בוודאי כולם מכירים אותו, היה אחד הפייטרים הגדולים של המדינה ששום דבר לא הכריע אותו אבל רק מעבר החציה, כבוד היושב ראש והפורום המכובד הזה, שם הוא הוכרע.

<דן קדרון: הוא השתתף בכל מלחמות ישראל, במתלה, במלחמת ששת הימים, בכל המלחמות.

<דן קדרון: היום באתי לכאן וראיתי את התמונה של אהרון.

<דן קדרון: הוא היה בא לכאן הרבה.

<דן קדרון: אמרתי לו, אהרון, אולי תבוא אתי לכנסת?

<דן קדרון: אבל אף אחד לא עונה לי.

<דן קדרון: או כשאני הולך להרצות לפני תלמידים עם משה בר או בפני בסיסי צה"ל, אני אומר, אהרון, בוא, היית בא אתי להרצאות.

<דן קדרון: שנה ושמונה חודשים.

<דן קדרון: כבוד היושב ראש וכל הפורום המכובד הזה, אהרון לא עונה לי.

<דן קדרון: אני יכול להגיד לכם שהוא לעולם לא יענה וזה פצע שלעולם לא מחלים.

<דן קדרון: אנחנו צריכים לעשות משהו כי רק במעבר החציה, שם אהרון הוכרע בצורה אכזרית, כשהוא עבר באור ירוק במעבר ומשאית עלתה עליו עם ששת הגלגלים שלה.

<דן קדרון: הוא פונה לשערי צדק והודעתי למשפחה שאין ארוחת חג.

<דן קדרון: אני מודה לך על שנתת לי את הזכות לדבר.

<דן קדרון: תודה לך, למנהלת הוועדה ולכל הפורום המכובד.

<דן קדרון: תודה רבה לכם.

יעקב אשר: תודה.

יעקב אשר: חבר הכנסת חאג' יחיא.

עבד אל חכים חאג' יחיא: אני אקצר.

עבד אל חכים חאג' יחיא: אני מתחיל זה שהסטטיסטיקה היא לא המטרה אלא ממנה צריך להגיע לתכנית עבודה.

עבד אל חכים חאג' יחיא: ראינו את הסטטיסטיקה ואנחנו רק אומרים השתפר או שיש לנו מצב יותר קשה.

עבד אל חכים חאג' יחיא: אני מגיע לכמה נקודות שהן המלצות ולבדיקת סטטיסטיקה כדי גם לדעת להתמקד בהן.

עבד אל חכים חאג' יחיא: השנה עד היום, 32 אחוזים מההרוגים בתאונות הדרכים הם ערבים.

עבד אל חכים חאג' יחיא: האם יש סטטיסטיקה גם לגבי ה-68, כמה ערבים היו מעורבים באותן תאונות.

עבד אל חכים חאג' יחיא: לא רק 32 אחוזים הרוגים אלא היו גם מעורבים ערבים בהרוגים שהם מעבר ל-32 אחוזים.

<גיורא רום: יש לנו נתונים על מעורבות.

עבד אל חכים חאג' יחיא: זה צריך להחמיר את הבעיה.

עבד אל חכים חאג' יחיא: לא תמיד ערבי היה מעורב בתאונה עם עצמו אלא יש אחרים.

עבד אל חכים חאג' יחיא: מזה אני מגיע להמלצות עליהן אני מדבר.

עבד אל חכים חאג' יחיא: העניין של הדרכים בנגב.

עבד אל חכים חאג' יחיא: צריך להמשיך באותה תכנית ואפילו יותר.

עבד אל חכים חאג' יחיא: לשאר הנתונים, אני חוזר לתשתיות.

עבד אל חכים חאג' יחיא: אתה אמרת שלא נדבר על תשתיות אבל בתשתיות, כמעט ואין ברוב הישובים הערבים מעברי חציה להולכי רגל.

עבד אל חכים חאג' יחיא: לא קיים מעבר חציה ולכן הם הולכים בכל מקום.

עבד אל חכים חאג' יחיא: זה מחזיר אותנו לתשתיות.

עבד אל חכים חאג' יחיא: תיכנסו לישובים הערבים ותראו.

עבד אל חכים חאג' יחיא: העניין של ההסברה בשפה הערבית.

עבד אל חכים חאג' יחיא: דיברנו על זה ואני חושב שזה צריך לקבל יותר ויותר אפקט.

עבד אל חכים חאג' יחיא: העניין של האכיפה.

עבד אל חכים חאג' יחיא: דיברתי כמה פעמים, גם בוועדה וגם בוועדת המשנה על נושא האכיפה בחברה הערבית עם מבצעי אכיפה.

עבד אל חכים חאג' יחיא: מבצע אכיפה, יש לי את הנייד שלי ואני מקבל מהרבה אנשים הודעות ומודיעים תיזהרו, יש שוטרי תנועה, ואז המבצע הזה הוא לא אפקטיבי.

עבד אל חכים חאג' יחיא: דיברת על התאונה הלילה של צעיר שאין לו רישיון נהיגה.

עבד אל חכים חאג' יחיא: נכון, השאלה אם האכיפה בודקת.

עבד אל חכים חאג' יחיא: האכיפה צריכה לבדוק את תקינות הרכבים כי יש הרבה רכבים ללא טסט והם לא תקינים אבל נוסעים בהם.

עבד אל חכים חאג' יחיא: צריך לבדוק האם יש ביטוח, האם יש רישיון נהיגה גם לנהג.

עבד אל חכים חאג' יחיא: דברים כאלה לא עושים במבצע ששוטר עומד בדרך.

יעקב אשר: אנחנו נעלה את זה בישיבה.

עבד אל חכים חאג' יחיא: אני מדבר על המלצות.

יעקב אשר: תודה.

יעקב אשר: רבותיי, אני רוצה לסכם.

יעקב אשר: סליחה שאני חותך אבל אנחנו צריכים לסיים את הדיון.

יעקב אשר: יש כאלה שלא דיברו, אני יודע, אבל אנחנו ניפגש כאן שוב לנושאים ממוקדים כשאחד מהם הוא הנושא של החברה הערבית ובאמת שם נדבר על כל ההיבטים, גם חינוך, גם תשתיות, גם אכיפה וכולי.

יעקב אשר: אני רוצה להעלות גם את הנושא של חינוך שלא הצלחנו למצות אותו והסברה באוכלוסיית החרדים למשל או באוכלוסיות של עולים, לראות האם מגיעים גם אליהן בהסברה.

יעקב אשר: אנחנו נקיים את הישיבות האלה בקרוב ומי שלא דיבר היום, יוכל להתייחס בהן.

יעקב אשר: אני רוצה לסכם דבר אחד ולחזור על מה שנאמר כאן על ידי כמה וכמה חברים.

יעקב אשר: אני קורא שוב לראש הממשלה, לשר האוצר לחבריי חברי הכנסת, אם אנחנו כולנו נתחיל את הנאומים שלנו והדיבורים שלנו בנושא הזהירות בדרכים, אולי באמת ישימו את זה בראש סדר העדיפויות.

יעקב אשר: אי אפשר לברוח.

יעקב אשר: ניידות עולות כסף, חינוך עולה כסף וחייבים להכניס את היד לכיס בעניין הזה ובמקביל למקצע.

יעקב אשר: כאן אני מבקש ממשרד החינוך, בהמשך לישיבה הקודמת, כי היא קשורה היטב עם נושא הילדים, למקצע ולטייב את הנושא הזה ולראות שבאמת כל ילד מקבל בבית הספר את הכלים להתמודד עם נושא תאונות הדרכים.

יעקב אשר: זה בנפשנו הדבר.

<קריאה: אפשר גם בבתי הכנסת ובמסגדים.

יעקב אשר: נכון.

יעקב אשר: אני מסכים אתך.

יעקב אשר: תודה רבה על ההערה.

יעקב אשר: תודה רבה לכולם וסליחה מאותם כמה בודדים שלא הצליחו לדבר.

יעקב אשר: תודה רבה.